โฆษกกระทรวงการคลัง มั่นใจระบบลงทะเบียนโครงการเราชนะที่จะเปิดให้ลงทะเบียนในวันพรุ่งนี้ไม่ล่ม
นางสาวกุลยา ตันติเตมิท ผู้ตรวจราชการกระทรวงการคลัง รักษาราชการแทนผู้อำนวยการสำนักงาน เศรษฐกิจการคลัง (สศค.) ในฐานะโฆษกกระทรวงการคลัง เปิดเผยว่า โครงการเราชนะที่จะเปิดลงทะเบียนในวันพรุ่งนี้ (29 ม.ค. 64) ตั้งแต่เวลา 06.00 น. ถึงวันที่ 12 กุมภาพันธ์ 2564  ผ่าน www.เราชนะ.com กระทรวงการคลังมั่นใจว่าระบบไม่ล่มไร้ปัญหา รวมทั้งปรับรูปแบบการลงทะเบียนที่ต่างจากโครงการคนละครึ่ง เนื่องจากสามารถแก้ไขข้อมูลได้ทันทีหากลงข้อมูลไม่ถูกต้อง ทั้งนี้ขอเน้นย้ำผู้ยืนยันตนในโครงการคนละครึ่งก่อนวันที่ 27 มกราคมที่ผ่านมาไม่ต้องละเบียนโดยระบบจะทำการตรวจสอบให้อัตโนมัติส่วนโครงการคนละครึ่ง ล่าสุดมีผู้ใช้สิทธิ์แล้วจำนวน 14.3 ล้านคน โดยมียอดการใช้จ่ายสะสม 73,500 ล้านบาท ขณะที่ร้านค้าเข้าร่วมโครงการ 1.2  ล้านร้านค้า นอกจากนี้มีประชาชนที่เข้าร่วมโครงการใช้วงเงินหมด  3,500 บาทแล้วจำนวน 2.6 ล้านคน จากยอดผู้ลงทะเบียนร่วมโครงการ  15 ล้านคน